Solidariteit stuit afleggings by LNR - Solidariteit WêreldSolidariteit Wêreld
Tuis › Mediaverklarings › Solidariteit stuit afleggings by LNR
Solidariteit stuit afleggings by LNR
Solidariteit is bevoorreg om te kan aankondig dat die Landbounavorsingsraad (LNR) die artikel 189A-proses, wat 1 000 poste sou affekteer, onttrek het en dat die vakbond eersdaags met die samestelling van 'n taakspan sal begin om alternatiewe te ondersoek om sodoende moontlike afleggings in die toekoms te vermy.
Hierdie wending in die planne van die LNR is die gevolg van volgehoue druk en optrede van Solidariteit. Die LNR het op 2 Junie 2020 'n kennisgewing uitgereik waarin hy planne bekend gemaak het om 1 000 van sy werknemers af te dank. Solidariteit het in reaksie hierop met die LNR in gesprek getree.
Na strategiese gesprekke met die LNR-bestuur het Solidariteit sy misnoeë uitgespreek omdat die LNR-bestuur geen aanduiding kon gee van die poste waarna daar verwys word in hulle kennisgewing van 2 Junie nie. "Aangesien dit deel is van die artikel 189A-proses, is dit skrikwekkend dat bestuur nie die nodige inligting kon verskaf soos vereis word deur die wet nie. Die verwagting is tog dat die bestuur 'n deeglike analise sou doen alvorens daar tot so 'n drastiese stap oorgegaan word wat soveel poste sal raak," sê Peirru Marx, sektorkoördineerder by Solidariteit.
Solidariteit was reeds besig met die derde gefasiliteerde sessie met die LNR maar tot op hede kon geen vordering gemaak word om met konsultasies met geaffekteerde lede te begin nie. "Die LNR blyk steeds nie oor die nodige inligting te beskik om doeltreffende konsultasie te bewerkstellig nie en ons is met geen ander keuse gelaat as om die kommissaris van die KVBA te vra om tussenbeide te tree nie," voer Marx aan. Gevolglik was die LNR genoodsaak om die 189A te onttrek.
Voorbereiding vir 'n strategiese taakspan wat alle partye sal insluit om sodoende die bes moontlike oplossing te vind vir die finansiële druk waaronder die LNR in hierdie stadium gebuk gaan, word tans deur Solidariteit getref. "Dit is vir Solidariteit van kardinale belang om sy lede se werk en inkomste in hierdie moeilike tye te beskerm. Ons verwelkom die nuwe verwikkelinge en sal elke moontlike opsie ondersoek om sodoende enige werksverliese te vermy," sluit Marx af.